La programació especial d'eleccions de Ràdio Túria pateix modificacions
22 de maig de 2023

• El Partit Popular ha declinat participar en l'entrevista prevista amb la seua candidata i l'entrevista amb el número 1 del PSOE s'avança a causa de la convocatòria de Ple.

El Pla de Cobertura Informativa de l'emissora municipal, Ràdio Túria, amb motiu de la campanya electoral dels comicis municipals del 28 de maig, ha patit modificacions respecte als seus plantejaments inicials que van ser remesos, com és preceptiu, a la Junta Electoral Provincial.

En primer lloc, el Partit Popular ha rebutjat la invitació a participar en l'entrevista que estava prevista per a demà dimarts 23 de maig a les 19.30 amb la seua candidata a l'alcaldia María José Marco, al·legant problemes d'agenda. Aquesta entrevista s'emetria, com el de les altres formacions polítiques, en directe a través del 90.6 FM, www.radioturia.es i el canal de YouTube de l'emissora. Aquesta renúncia ja ha sigut comunicada a la Junta Electoral Provincial.

Es dóna la circumstància que és la primera vegada que una formació política concurrent a unes municipals rebutja participar en una entrevista des de l'any 1995 fins a l'actualitat, al llarg de les 8 convocatòries a les quals se li han donat cobertura des de l'emissora pública local.

D'altra banda, l'entrevista programada amb el candidat del PSOE, Salva Torrent, programada per al dijous 25 a la mateixa hora, s'avança al dimecres 24 amb motiu de la convocatòria de Sessió Plenària a les 17.30 del dijous.

Des de l'emissora municipal Ràdio Túria, únic mitjà públic local, es lamenta la negativa del Partit Popular a participar en la seua entrevista, obstaculitzant el dret de la ciutadania elianera a conéixer amb més detalls les propostes electorals del programa dels populars.